Catan

**Catan** (Eestis eelnevalt tuntud kui **Katani asustajad**) on mitmikmänguline lauamäng, mis on loodud Klaus Teuberi poolt. Mäng anti välja Saksamaal 1995. aastal, 2025. aasta seisuga on mäng müünud üle 45 miljoni eksemplari. 

## Mängu käik

Mängus osalevad mängijad esindavad asustajaid, kes rajavad asulaid väljamõeldud saarel nimega Catan. Mängijad ehitavad külasid, linnasid ja teid, et neid omavahel ühendada ning Catani saart asustada. Mängulaud, mis kujutab saart, koosneb erinevat tüüpi kuusnurksetest plaatidest, mis pannakse iga mängu alguses juhuslikult paika. Uuemates väljaannetes hakati ka juhendisse lisama fikseeritud paigutust ning soovitatakse seda algajatele kasutada. 

Mängijad ehitavad kulutades ressursse (savi, puit, teravili, maak ja lambavill), mida kujutavad ressursikaardid. Iga maastikuliik (välja arvatud kõrb) toodab kindlat ressurssikaarti. Iga mängija käigul visatakse kahte 6-küljelist täringut, et määrata, millised plaadid toodavad ressursse. Mängijad, kelle asula või linn asub äsja visatud numbri plaadiga külgnevalt, saavad ühe vastava ressursikaardi, linnad annavad kaks kaarti vastavat ressurssi. Näiteks kui mängijal on üks linn ja kaks asulat teraviljaplaadi kõrval, saab ta vastava numbri viskamisel neli teraviljakaarti.

Lisaks on mängus röövel, mis mängu alguses asub kõrbeplaadil. Kui mängija veeretab täringutega 7, tuleb numbri veeretanud mängijal röövel liigutada teisele plaadile, mis seejärel ei tooda ressursse enne, kuni röövlit uuesti liigutatakse. See mängija võib röövli uue asukoha kõrval asuvalt teiselt mängijalt (kellel on seal asula või linn) ühe ressursikaardi varastada. Lisaks, kui visatakse 7, peavad kõik mängijad, kellel on 8 või rohkem ressursikaarti, ära viskama poole oma kaartidest (ümardatuna alla). Näiteks kui mängijal on 9 ressursikaarti ning keegi veeretab oma käigul 7, peab ta loovutama 4 ressursikaarti.

Mängija võib oma käigul kulutada ressursikaarte, et ehitada teid või külasid, uuendada külasid linnadeks või osta arengukaarte. Mängijad saavad ressursikaarte omavahel kaubelda ning samuti võivad nad kaubelda saare väliselt (efektiivselt „pangaga“) suhtega neli kaarti ühe vastu – neli ükskõik millist ressurssi ühe mis tahes teise vastu. Ehitades asulaid sadamate kõrvale (mis asetsevad saare kaldal), saavad mängijad pangaga kaubelda suhtega kolm ühe vastu (kolm ükskõik millist sama ressurssi) või kaks ühe vastu (kaks spetsiifilist ressurssi, olenevalt sadamast).

Ressursikaarte saab kulutada ka arengukaardi ostmiseks. Arengukaarte on viit erinevat tüüpi (vanemates versioonides vähem):

* kaardid, mis annavad ühe võidupunkti
* rüütlikaardid, mis võimaldavad röövli liigutada justkui oleks visatud 7 (kuid ilma poole kaartide äraandmise reeglita)
* monopolikaardid, mis võimaldavad varastada kõigilt teistelt mängijatelt ühte kindlat ressursi
* teede-ehitamise kaardid, mis lubavad ehitada kaks teed ilma lisaresurssideta
* külluse-aasta kaardid, mis võimaldavad valida kaks omal valikul ressursikaarti

Mängu eesmärk on jõuda kümne võidupunktini. Mängijad saavad ühe punkti iga oma küla eest ja kaks punkti iga linna eest. Erinevad muud saavutused, nagu pikima tee rajamine ja suurima armee omamine (kõige rohkem rüütlikaarte mängides), annavad ka lisavõidupunkte.

Mängu saab mängida 3-4 mängijaga, spetsiifiliste laiendustega on võimalik ka mängida 5-6 mängijaga.

## Laiendused

Peale originaalse mängu on Catanil ka 4 suuremat ametlikku laiendust, mis lisab erinevaid mängumehhaanikaid. Kõik laiendused on omavahel kombineeritavad. Laiendusi iseseisvalt ei saa küll mängida, laienduste mängimiseks peab mängija omama ka originaalmängu. 

### Catan: Meresõitjad
"Catan: Meresõitjad" anti välja aastal 1997. Laiendus lisab mängu laevad, mis lubab mängijatel sõita üle mereplaatide ning lubab luua stsenaariume nagu saarestikke. Laiendus lisab ka kulda tootvaid plaate, mis lubab mängijal saada enda valitud ressursse.

### Catan: Linnad ja rüütlid
"Catan: Linnad ja rüütlid" anti välja aastal 1998. Laiendus lisab mängu rüütlid (mida on vaja mängu lisatud vallutajate takistamiseks) ning lisab palju reeglid juurde seoses linnade arendamisega. Laiendus sisaldab ka kolme uut kaupa (paber, kangas, mündid), mida linnad toodavad.

### Catan: Traders & Barbarians
"Catan: Traders & Barbarians" anti välja aastal 2008. Laiendus sisaldab suures koguses väiksemaid stsenaariume ning sisaldab ametlikku viisi mängida mängu 2 mängijaga.

Laiendus ei ole 2025. aasta seisuga veel tõlgitud Eesti keelde, kuid laiendus on saadaval paljudes muudes keeltes.

### Catan: Explorers & Pirates
"Catan: Explorers & Pirates" anti välja aastal 2013. Laiendus sisaldab uusi mängumehhaanikaid, nagu liikuvad laevad, uued ressursid ning piraadid.

Laiendus ei ole 2025. aasta seisuga veel tõlgitud Eesti keelde, kuid laiendus on saadaval paljudes muudes keeltes.

### 5-6 mängija laiendused
Nii originaalmängul kui ka igal eelneval mainitud laiendusel on olemas ka 5-6 mängija laiendused, mis lubab mängu mängida 5-6 mängijaga (algse 3-4 mängija asemel) ning lisab selle arvelt väikseid lisareegleid. Originaalmängu 5-6 mängija laiendus anti välja 1996. aastal, ülejäänud 5-6 mängija laiendused tulid kas samaaegselt või lähiajal pärast laienduse väljaandmist.

## Hinnangud

### Tunnustus

* 1995: Spiel des Jahres Aasta mäng
* 1995: Deutscher Spiele Preis 1. koht 
* 1996: Origins Award for Best Fantasy or Science Fiction Board Game
* 2001: Origins Hall of Fame 

## Välislingid
Catani veebisait

## Viited